ORDE do 26 de novembro de 2021 pola que conceden a Cruz de bronce da Xunta de Galicia ao servizo policial, os distintivos de permanencia e as distincións honoríficas ao persoal da Unidade do Corpo Nacional de Policía adscrita á Comunidade Autónoma de Galicia e a persoas que colaboran con esta.
Vicepresidencia primeira e Consellería de Presidencia, Xustiza e Turismo — III. Outras disposicións — 30/11/2021

No Decreto 122/2016, do 8 de setembro, polo que se regula a concesión de condecoracións, distintivos de permanencia e distincións honoríficas outorgados pola Xunta de Galicia ao persoal da Unidade do Corpo Nacional de Policía adscrita á Comunidade Autónoma de Galicia ou a persoas e institucións que colaboren con ela, establécense os requisitos, o procedemento e os efectos da concesión das condecoracións, distintivos e distincións.
Esta Unidade do Corpo Nacional de Policía adscribiuse á Comunidade Autónoma de Galicia mediante a Orde do 19 de xuño de 1991, do Ministerio do Interior, comezando a desempeñar as súas funcións no mes de outubro de 1991, de modo que neste ano 2021 se cumpren 30 anos desde a súa constitución.
Con tal motivo, para recoñecerlle ao persoal policial o servizo continuado nesta unidade, procede outorgar a Cruz de bronce da Xunta de Galicia ao servizo policial ao persoal que teña acreditados 30 anos de servizo na unidade, sen que consten antecedentes desfavorables no seu expediente persoal, así como os distintivos de permanencia a aqueles que acrediten 25, 20 e 15 anos de servizo, respectivamente, con independencia de que ao persoal da unidade que leve 2 anos de servizo efectivo nela, se lle entregue un distintivo básico de pertenza.
Así mesmo, outórganse varias distincións honoríficas a aquelas persoas doutros corpos ou colectivos pola súa destacada colaboración co persoal desta unidade.
Por outra banda, de conformidade co establecido no punto 2 do artigo 8 do citado Decreto 122/2016, do 8 de setembro, por Acordo do Consello da Xunta de Galicia con data do 25 de novembro de 2021, determináronse os efectos económicos da concesión da Cruz de bronce da Xunta de Galicia ao servizo policial.
Polo exposto, de conformidade coa proposta efectuada pola Dirección Xeral de Emerxencias e Interior e co establecido no artigo 10 do citado Decreto 122/2016, do 8 de setembro,
Artigo único
1. Outorgar a Cruz de bronce da Xunta de Galicia ao servizo policial ao persoal que se relaciona no anexo I, por ter acreditado 30 anos de servizo na unidade, sen que consten antecedentes desfavorables no seu expediente persoal, evidenciando unha traxectoria profesional prolongada no tempo e que contribúe á dignificación, ao prestixio e ao recoñecemento público da función policial. Este outorgamento determina o dereito á percepción da contía económica establecida no Acordo do Consello da Xunta de Galicia con data do 25 de novembro de 2021.
2. Conceder os distintivos de permanencia ao persoal da Unidade do Corpo Nacional de Policía adscrita á Comunidade Autónoma de Galicia, que figura nos seguintes anexos por ter cumpridos 25, 20 ou 15 anos de servizo, así como a entrega do distintivo básico de pertenza, ao persoal da unidade que leve 2 anos de servizo efectivo nela:
3. Outorgar a distinción honorífica ás persoas que se relacionan no anexo VI, como recoñecemento ao seu labor de especial colaboración coa unidade adscrita.
Disposición derradeira
Esta orde entrará en vigor o mesmo día da súa publicación no
Diario Oficial de Galicia.
Santiago de Compostela, 26 de novembro de 2021